Správa o kontrolnej činnosti
Dozorného výboru Úradu pre finančný trh
za obdobie od 1.4.2002 do 31.12.2002.

     Dozorný výbor Úradu pre finančný trh (ďalej len „ÚFT“) bol ako kontrolný orgán úradu vytvorený s pôsobnosťou od 1.4.2002 na základe § 5 a § 10 zákona 96/2002 Z. z. o dohľade nad finančným trhom. Do funkcií v dozornom výbore boli vymenovaní kandidáti na základe §10 ods. 3 zákona 96/2002 Z. z.. Dozorný výbor má päť členov: predsedu, podpredsedu a ďalších troch členov dozorného výboru. Vo svojej činnosti sa dozorný výbor riadi platnými všeobecne záväznými právnymi predpismi a Rokovacím poriadkom dozorného výboru, ktorý zároveň podrobne vymedzuje jeho pôsobnosť, upravuje základné zásady činnosti, rokovací poriadok a spôsob rozhodovania. Konkrétna činnosť dozorného výboru bola v rozhodujúcej miere určovaná harmonogramami rokovaní, ktoré boli vypracované a schválené na druhom a deviatom rokovaní dozorného výboru  a nadväzovali na harmonogram zasadnutí Rady ÚFT.
     V menšej miere bola činnosť dozorného výboru ovplyvňovaná aj operatívnymi požiadavkami a potrebami vyplývajúcimi z riešenia aktuálnych problémov.

     Za obdobie od 1.4.2003  do  1.4.2003 sa uskutočnilo celkom dvanásť rokovaní Dozorného výboru ÚFT, z toho deväť v minulom kalendárnom roku 2002. Z hľadiska obsahového boli predmetom rokovania najmä materiály súvisiace s prevádzkou úradu a jeho finančným hospodárením. 

Hlavné činnosti Dozorného výboru ÚFT :

-	dozorný výbor schválil mzdové a iné funkčné požitky členom rady na návrh rady ( na 2. rokovaní DV),
-	dozorný výbor schválil mzdové a iné funkčné požitky generálnej riaditeľke (na 2. rokovaní),
-	dozorný výbor schválil rokovací poriadok dozorného výboru (na 2. rokovaní DV),
-	dozorný výbor schválil audítora na overenie ročnej účtovnej závierky za rok 2002 (na 5. rokovaní DV),
-	dozorný výbor schválil podmienky tvorby fondov úradu, ich výšku a spôsob použitia -  sociálny, odmien (na 4. a 7. rokovaní DV),
-	dozorný výbor schválil rozpočet úradu na rok 2003 na návrh rady po predložení stanoviska generálnej riaditeľky (na 8. rokovaní DV),
-	dozorný výbor schválil výšku príspevkov na návrh rady  (na 8. rokovaní DV),
-	v kalendárnom roku 2003 dozorný výbor schválil správu o hospodárení úradu za obdobie predchádzajúceho kalendárneho roka (na 14. rokovaní DV),
-	v kalendárnom roku 2003 dozorný výbor schválil ročnú účtovnú závierku overenú audítorom za rok 2003 (na 14. rokovaní DV),
-	v kalendárnom roku 2003 dozorný výbor sa vyjadril k správe o činnosti úradu za obdobie predchádzajúceho kalendárneho roka (na 14. rokovaní DV).

     Dozorný výbor pravidelne dohliadal na hospodárenie ÚFT. Osobitne sa venoval  stavu neuhradených pohľadávok vzniknutých z dôvodu neuhradených príspevkov dohliadaných subjektov. Informácie z oboch oblastí boli systematicky predkladané na Dozornom výbore ÚFT. 
     Členovia dozorného výboru navštevovali ÚFT aj mimo rokovaní výboru  a konzultovali s príslušnými zamestnancami problematiku, ktorá sa týkala materiálov predkladaných na rokovanie dozorného výboru.
     Dozorný výbor sa pravidelne zaoberal výsledkami interných kontrol (hlavne v oblasti čerpania prevádzkových nákladov) a tém prerokúvaných na Rade ÚFT, nakoľko sa na každom rokovaní dozorného výboru zúčastňoval predseda Rady ÚFT a v prípade  jeho neprítomnosti podpredseda.       
     Súčasťou kontrolnej činnosti Dozorného výboru ÚFT bola aj pravidelná účasť predsedu, podpredsedu a člena na zasadnutí Rady ÚFT. Súčasne Dozorný výbor ÚFT pravidelne prizýval predsedu Rady ÚFT respektíve jeho zástupcu na každé rokovanie Dozorného výboru ÚFT.

     Za obdobie od 1.4.2002 do 1.4.2003 prijal dozorný výbor celkovo 23 uznesení z toho 19 v kalendárnom roku 2002, ktorých plnenie bolo sústavne sledované tajomníkom dozorného výboru a pravidelne vyhodnocované na rokovaniach Dozorného výboru ÚFT. Okrem uznesení, ktoré mali rozhodovací charakter formuloval dozorný výbor odporúčania rade úradu, zamerané na zefektívnenie hospodárenia úradu.

     Vláda Slovenskej republiky svojim uznesením č, 165 z 12. marca 2003 k 11.3.2003 odvolala z funkcie predsedu dozorného výboru pán Ing. Jozefa Škultétyho, PhD. a ku dňu 12.3.2003 vymenovala nového predsedu Dozorného výboru ÚFT pána Ing. Františka Palka.

     Na záver správy o činnosti Dozorného výboru ÚFT možno konštatovať, že Dozorný výbor ÚFT pri svojej kontrolnej činnosti nezistil žiadne závažné nedostatky, a teda ani neuplatnil počas vyhodnocovaného obdobia ustanovenie § 10, ods. 13, písm. l), podľa ktorého Dozorný výbor ÚFT navrhuje zvolanie rady, ak zistí závažné nedostatky, ktoré môžu mať dosah na hospodárenie ÚFT.